Source: https://progresulspartac.com/category/din-presa/
Timestamp: 2020-08-03 12:20:07+00:00

Document:
Din presă – Progresul Spartac
august 2, 2020 august 2, 2020 cristifrisk1 Din presă
Turris ratează în ultima secundă o promovare istorică
Final de infarct în play-off-ul ligii secunde la fotbal. Turris Oltul Turnu Măgurele, partenera noastră din partidele amicale, a ratat în ultima secundă o promovare istorică, în premieră pentru județul Teleorman, pe prima scenă a fotbalului românesc. Turnenii, conduși de fostul mijlocaș din Parcul cu Platani, Erik Lincar, au condus în fața Rapidului cu 1-0, prin golul marcat de Ionuț Voicu, la vinclu, din lovitură liberă.
Finalurile de meci, cu rezultate care interesau ecuația promovării pe toate stadioanele, au fost dramatice. CS Mioveni a pierdut neverosimil cu Petrolul Ploiești, echipă fără nicio șansă matematică, scor 2-1. În ultimul minut de prelungiri, Herghelegiu a executat pentru argeșeni o lovitură liberă de la marginea careului, peste poartă. FC Argeș a remizat cu UTA Arad, 1-1, Buhăescu zguduind transversala tot din lovitură liberă, la ultima fază a jocului.
În aceste condiții, conducând cu 1-0, Turris era direct promovată, de pe locul secund. În al șaptelea minut de prelungiri al partidei din Regie, s-a dictat o lovitură liberă pentru giuleșteni, de la 17 metri, perpendicular pe poarta lui David Duțu. Sefer a tras în zid, mingea a ajuns la Jorza care a șutat neconvigător dar mingea ricoșată a ajuns în plasă. Scor final 1-1, într-un play-off în care, în 15 meciuri, nu s-a înregistrat niciun succes al gazdelor.
UTA Arad și FC Argeș, două echipe de tradiție, merg pe prima scenă a fotbalului românesc, în vreme ce CS Mioveni va juca baraj de promovare. Sa nu uitam insa ca galeria FC Arges este infratita cu cea a „progresistilor” iar ghinionul turnenilor a insemnat bucuria „vulturilor” pitesteni!
iulie 31, 2020 cristifrisk1 Din presă
Trei echipe de juniori republicani pentru sezonul următor
AFC Progresul 1944 Spartac a înscris trei echipe de juniori republicani, la categoriile de vârstă U19, U17 și U16, pentru sezonul 2020-2021. Conform statisticii întocmite de Federația Română de Fotbal, la U19 și U17, grupe care joacă în cuplaj, sunt înscrise 112 echipe care vor evolua întâi într-o fază preliminară, urmărind calificarea pentru Liga Elitelor, la fiecare categorie de vârstă. De semnalat că echipele clubului nostru vor fi înscrise în competiție indiferent dacă echipa de seniori va promova sau nu în Liga a II-a, în acest caz republicanii fiind o obligație stipulată în regulament.
Progresul Spartac va avea echipă și la Liga Elitelor U16. De asemenea, FRF a mai anunțat că Liga Elitelor U15 se va desfășura sub forma unui turneu final, după ce asociațiile județene și Asociația Municipală de Fotbal București vor organiza fazele locale.
Una dintre misiunile de bază ale clubului nostru este de a crește și de a forma tineri jucători, în pepiniera proprie, pentru a le da apoi șansa să se afirme în tricoul bleu-albastru.
iulie 20, 2020 cristifrisk1 Din presă
Federația Română de Fotbal a analizat dosarele de licențiere depuse de echipele de fotbal care au dreptul să joace în Liga a II-a, sau sunt candidate pentru acest eșalon. După prima lectură, numai 7 grupări au primit undă verde. Acestea sunt Metaloglobus, Farul, Dunărea Călăraşi, Concordia Chiajna, FK Csikszereda, Unirea Slobozia și CSM Slatina.
”Comisia de certificare a îndeplinirii condițiilor minime de participare în Liga 2” a descoperit probleme la celelalte 13 cluburi, printre acestea regăsindu-se și unele cu nume important în fotbalul românesc, precum ”U” Cluj, ASU Poli, Pandurii, Ripensia, CSM Reșița sau ”FC U” Craiova. Celelalte echipe cu dosarele incomplete la termenul limită sunt: SCM Gloria Buzău, Viitorul Pandurii Târgu Jiu, Aerostar Bacău, Mostiștea Ulmu, Progresul Spartac, Fotbal Comuna Recea și Minaur Baia Mare.
Acestea au avut mici probleme, de completare a dosarului, din acest motiv fiind sesizată, procedural, în cazul tuturor 13, Comisia de Disciplină și Etică a FRF. Aici, fiecare club cu probleme a avut termen până astăzi să și le regleze, altfel riscă sancțiuni financiare ori, în cazul cel mai rău, să nu primească certificarea pentru noul sezon, deci să nu i se dea dreptul să joace în Liga 2.
Sancțiunile financiare sunt între 3.000 și 10.000 de lei.
Progresul Spartac a fost prima dată pusă în fața unei asemenea încercări. Conducerea bleu-albastră a luat act de chestiunile ce trebuie îmbunătățite la dosarul de licențiere și le va remedia în timp util, conform instrucțiunilor primite. Suntem optimiști și considerăm că avem toate șansele să trecem de acest hop.
iulie 15, 2020 iulie 15, 2020 cristifrisk1 Din presă
Conform comunicatului emis de Asociația Municipală de Fotbal București, în urma ședinței Comitetului Executiv din 15 iulie 2020 „se hotărăște înghețarea ediției de campionat 2019-2020 a Ligii a 4-a și desemnarea primei echipe clasate, după cele 18 etape jucate, CSA Steaua București, campioană municipală și participantă la barajul organizat de Federația Română de Fotbal pentru promovarea în ediția 2020-2021 a Ligii a 3-a”.
Steaua București a dominat campionatul Ligii a IV-a, zona București, în acest sezon, având un număr de 18 victorii din 18 meciuri și un avans de șapte puncte. Roș-albaștrii mai au de disputat două meciuri de baraj pentru promovarea în Liga a III-a.
Următoarele partide oficiale ale echipei antrenate de Daniel Oprița vor avea loc în zilele de 1 și 5 august, pe teren neutru, împotriva formațiilor câștigătoare a Ligii a IV-a în județele Ialomița și Giurgiu. Steaua isi atinge in sfarsit acest obiectiv dupa ce a ratat de două ori la rând promovarea în eșalonul superior, în pofida bugetelor generoase cheltuite în acest sens.
iulie 13, 2020 cristifrisk1 Din presă
Viitorul Domnești campioană a Ilfovului
Asociația Județeană de Fotbal Ilfov a luat decizia de a suspenda definitiv ediția de campionat 2019-2020 a Ligii a IV-a.
Decizia forului ilfovean, cu privire la campioana județeană și reprezentanta județului la barajul de promovare, este favorabilă liderului din momentul întreruperii ACS Viitorul Domnești.
Echipa antrenată de fostul internațional Vali Bădoi avea 33 de puncte, cu cinci în plus față de a doua clasată, ACS Corbeanca. Pe plan local, vor mai avea loc meciuri în fața județeană a Cupei României, în Ilfov, în această vară.
iulie 10, 2020 iulie 10, 2020 cristifrisk1 Din presă
CSM Slatina și-a anulat două amicale
Deși își programase pentru luna iulie două partide de verificare, adversara noastră de la baraj, CSM Slatina, a fost nevoită să le anuleze pe ambele. Recent, echipa FC U Craiova, patronată de Adrian Mititelu, a anunțat oficial că amicalul cu CSM Slatina nu va mai avea loc. Sursa citată detaliază că antrenorul principal al oltenilot, Mihai Ianovschi, l-a informat pe omologul său de la Craiova, Eugen Trică, de faptul că slătinenii nu au efectuat testul anti Covid-19, așa cum stipulează protocoalele în vigoare.
În acest context, meciul amical nu va mai avea loc. FC U Craiova a promovat direct în liga secundă, din seria a IV-a.
Din motive similare, CSM Slatina a fost nevoită să anuleze și un alt amical planificat, cu CS Mioveni, participantă la play-off-ul Ligii a II-a.
iulie 8, 2020 cristifrisk1 Din presă
Imagini din Intrarea Vrabiei la Pro TV
Postul de televiziune Pro TV a efectuat o filmare la unul din antrenamentele Progresul Spartac, pentru exemplificarea modului în care sunt aplicate măsurile de distanțare socială în sport. Dezinfectarea materialelor sportive și respectarea protocoalelor impuse de autorități sunt temele acestui material difuzat duminică seară și pe care vă propunem să îl vedeți la acest link https://stirileprotv.ro/stiri/sport/sportul-este-o-adevarata-provocare-pe-timpul-pandemiei-zeste-soarele-puternic-putem-face-insolatie.html.
Deoarece regulile impun maximum 10 fotbaliști într-o grupă de pregătire, s-a recurs la soluția unui antrenament fără portar. Pe fundal se aude vocea antrenorului Andrei Erimia care glumește spunând că avem un portar foarte bine antrenat, iar jucătorii de câmp trebuie să se concentreze foarte bine pentru a putea înscrie.
iulie 6, 2020 cristifrisk1 Din presă
Comisia de Disciplină din cadrul Federației Române de Fotbal se va reuni pe 8 iulie în vederea soluționării contestației introduse de CS Afumați, cu privire la dreptul de joc al unui fotbalist folosit în meciul direct din tur, de Înainte Modelu.
În acel meci, Înainte Modelu a ținut în șah pe CS Afumați, scor 1-1. Dacă FRF va da verdict favorabil ilfovenilor, aceștia vor câștiga acel meci la masa verde și vor devansa în clasament pe Mostiștea Ulmu. Astfel, barajul seriei a II-a din Liga a III-a, pentru promovarea în eșalonul secund, va fi cel dintre Unirea Slobozia și CS Afumați, dacă la comisie se va decide astfel.
Vom reveni cu amînunte!
iulie 3, 2020 cristifrisk1 Din presă
Astă-seară, la știrile de la ora 19.00, postul Pro TV, la rubrica știrilor din sport, va găzdui un material filmat la baza din Intrarea Vrabiei. O echipă de filmare a postului s-a deplasat și a efectuat o înregistrare la un antrenament al echipei conduse de Andrei Erimia, în care se exemplifică, printre altele, modul cum sunt puse în practică măsurile de prevenire a infecției Covid-19.

References: CSM 
 CSM 

CSM 
 CSM 
 CSM 
 CSM